Sodexo

Sodexo (հայերեն՝ Սոդեկսո), միջազգային կորպորացիա, որի կենտրոնակայանը գտնվում է Իսի լե Մուլինոյում, (Ֆրանսիա): Աշխարհի խոշորագույն սննդի և սպասարկման ընկերություններից է: 2023 թվականի դրությամբ ընկերությունը շուրջ 430 հազար աշխատակից է ունեցել 52 երկրներում: Sodexo-ն մտնում է Fortune Global 500-ի վարկանիշի մեջ և անդրազգային կորպորացիաների շարքում Ֆրանսիայի երկրորդ խոշորագույն միջազգային գործատուն է։ Պատմություն Ընկերությունը հիմնադրել է 1966 թվականին Մարսելում Պիեռ Բելոնը։ Սկզբում կազմակերպությունը սպասարկել է կորպորատիվ ճաշարանները, դպրոցները և Société d’Exploitation Hotelière (հայերեն՝ Հյուրանոցային ծառայությունների կորպորացիա) անվամբ հիվանդանոցները, այստեղից էլ՝ Sodexho անվանումը (հետագայում փոխվել է): 1970-ական թվականներին ընկերությունը զգալիորեն ընդլայնել է իր ներքին գործունեությունը, և 1971 թվականին Բելգիայում կնքված պայմանագիրը նշանավորել է նրա միջազգային ընդլայնման սկիզբը: Սկսած 1975 թվականից՝ ընկերությունը սկսել է զարգացնել հեռակա օբյեկտների կառավարման բաժին (սնունդ մատակարարելով շինհրապարակներ, նավթային հարթակներ և այլն), նախ Աֆրիկայում, իսկ հետո արդեն նաև Մերձավոր Արևելքում: 1978 թվականին ընկերությունը սկսել է մշակել նոր ապրանքային գիծ՝ վաուչերներ (նախապես վճարված կտրոններ, իսկ ավելի ուշ՝ խելացի քարտեր՝ տարբեր ապրանքներ կամ ծառայություններ զեղչով ստանալու կամ գնելու համար): Վաուչերների ներդրումը սկսվել է Բելգիայում և Գերմանիայում, ապա տարածվել է Արևմտյան Եվրոպայի այլ երկրներում։ 1980 թվականին Ամերիկայում բացվել են առաջին մասնաճյուղերը՝ ամրապնդելով ամենաուժեղ դիրքերը Միացյալ Նահանգներում, Բրազիլիայում և Չիլիում: 1983 թվականին ընկերության բաժնետոմսերը ցուցակագրվել են Փարիզի ֆոնդային բորսայում, և ստացված եկամուտը օգտագործվել է ձեռքբերումների համար: Առաջին ձեռքբերումը, 1985 թվականին, Seiler-ն է՝ Բոստոնում գործող ավտոմատների և ռեստորանների օպերատոր: Միացյալ Նահանգներում ձեռք բերված մի քանի այլ ընկերությունների հետ մեկտեղ, Seiler-ը վերակազմավորվել է որպես դուստր ձեռնարկություն՝ Sodexho USA: 1990-ականների սկզբին Sodexho-ն մուտք է գործել 25 նոր շուկաներ, այդ թվում՝ Ճապոնիա, Ռուսաստան և Արևելյան Եվրոպայի և Աֆրիկայի մի քանի երկրներ։ Gardner Merchant-ը բրիտանական ընկերություն է, որը ձեռքբերման իրավունքները գնվել են 1995 թվականին, ինչից հետո շվեդական Partena ընկերությունը նույնպես գնվել է նույն թվականին: 1996 թվականին գնվել է բրազիլական Cardàpio ընկերությունը։ 1997 թվականին ամերիկյան Universal Odgen Services ընկերության գնումից հետո Société d’Exploitation Hotelière’s-ի անունը դարձել է Sodexho Alliance։ 1998 թվականին Sodexho-ն միավորվել է Marriott Management Services-ի հետ, որն այն ժամանակ Հյուսիսային Ամերիկայի խոշորագույն սննդի կազմակերպություններից մեկն է: Միաձուլումից հետո ամերիկյան դուստր ձեռնարկությունը ստացել է Sodexho Marriott Services անվանումը, իսկ բաժնետոմսերի մոտ կեսը ցուցակվել է Նյու Յորքի ֆոնդային բորսայում։ 1999 թվականին GR Servicios Hoteleros-ի ձեռքբերումը ընկերությանն առաջատար է դարձրել Իսպանիայի սննդի շուկայում։ 2002 թվականին գնվել է նաև Wood Dining Services ընկերությունը, որը սննդի ծառայություններ է մատուցել Միացյալ Նահանգների համալսարաններին: 2007 թվականին Sodexho Alliance անվանումը դարձել է Sodexo: 2009 թվականին ձեռք է բերվել Comfort Keepers տնային ծառայությունների ընկերությունը: 2011 թվականին կնքվել է ութ տարվա պայմանագիր՝ Միացյալ Նահանգների ռազմական բազաներին սննդի ծառայություններ մատուցելու համար։ 2011 թվականին Sodexo-ն պայմանագիր է ստորագրել Accor-ից Lenôtre-ը գնելու մասին. Lenôtre-ն մթերային խանութների ցանց է ունեցել և սննդի ծառայություններ է ապահովել բարձր մակարդակի միջոցառումների համար։ 2018 թվականի բաժնետերերի ժողովում Միշել Լանդելին փոխարինել է Դենիս Մաշուելը։ Նա գլխավոր տնօրեն է եղել 2003 թվականից ի վեր։ 2021 թվականի սեպտեմբերի վերջին Մաշուելը հեռացել է ընկերությունից։ 2024 թվականի սկզբին «Առավելություններ և պարգևատրման ծառայությունների» բաժինը դարձել է առանձին ընկերություն և վերցրել Pluxee անվանումը, և դրա բաժնետոմսերը 2024 թվականի փետրվարի 1-ին ցուցակվել են Euronext Paris ֆոնդային բորսայում։ Սեփականատերեր և ղեկավարում Հիմնական բաժնետերը Bellon ընտանիքն է, որը տիրապետում է բաժնետոմսերի 42,75%-ին և ձայների 57,93%-ին (Bellon SA-ի միջոցով)։ 2015 թվականի համաձայնագրի համաձայն՝ Պիեռ Բելոնի անմիջական ժառանգները մինչև 2058 թվականը չեն կարող վաճառել իրենց բաժնետոմսերը։ Բաժնետոմսերի 1.5%-ը պատկանում է աշխատակիցներին, իսկ ևս 0.7%-ը՝ Գանձապետական ​​​​բաժնետոմսեր են։ Մնացած բաժնետոմսերը շրջանառվում են Euronext Paris բորսայում, իսկ ամերիկյան դեպոզիտար անդորրագրերը՝ OTC Markets Group-ում։ 2023 թվականի դրությամբ խոշոր ինստիտուցիոնալ ներդրողների թվում են եղել նաև Artisan Partners-ը (բաժնետոմսերի 7.3%-ը), First Eagle Investments-ը (4.0%), BlackRock-ը (3.3%) և MFS Investment Management-ը (3.1%)։ Սոֆի Բելոն (ծնված՝ 1961 թվականի օգոստոսի 19-ին), ընկերության հիմնադրի դուստրն է։ Նա 1989 թվականից հանդիսանում է տնօրենների խորհրդի անդամ, իսկ 1994 թվականից ներգրավված է նաև ընկերության գործառնական կառավարման մեջ։ 2016 թվականին ստանձնել է տնօրենների խորհրդի նախագահի պաշտոնը, իսկ 2021 թվականի հոկտեմբերից հանդիսանում է նաև ընկերության գործադիր տնօրեն (CEO)։ Նա ընդգրկված է նաև L’Oréal ընկերության տնօրենների խորհրդի կազմում։ Գործունեություն Sodexo-ի հիմնական գործունեությունը գրասենյակներին, առողջապահական և կրթական հաստատություններին, բանտերին, ռազմական բազաներին և հեռավոր վայրերին (ինչպիսիք են հանքերը և նավթային հարթակները) սննդի մատակարարման ծառայություններ մատուցելն է: Սննդի մատակարարման ծառայություններից բացի, Sodexo-ն առաջարկում է շենքերի կառավարման, կոմունալ համակարգերի սպասարկման և ինտեգրված ծառայությունների կառավարման (FM) մի շարք լուծումներ: Դրանք ներառում են հետևյալ գործունեությունը․ Շենքերի և ինժեներական համակարգերի պահպանում Մասնագիտացված ​​մաքրություն Վարչական ծառայությունների մասնագիտական ​​կառավարում (այցելուների ընդունման ծառայություն, հեռախոսակապի օպերատորներ, սուրհանդակային ծառայությունների կառավարում և այլն): 2023 թվականի եկամուտը կազմել է 22,6 միլիարդ եվրո, որից 14,5 միլիարդ եվրոն ստացվել է սննդի և 8,1 միլիարդ եվրոյի այլ ծառայություններից, ներառյալ մաքրությունը և սպասարկումը: Հիմնական հաճախորդներն են եղել ընկերությունները և պետական ​​կառույցները (եկամտի 57%-ը), բուժհաստատությունները և տարեցների տնային խնամքը (26%) և կրթական հաստատությունները (17%): Ընկերությունը 2023 թվականի դրությամբ գործել է 52 երկրներում, որոնցից հիմնական շուկաներն են ԱՄՆ-ը (եկամտի 44%-ը) և Ֆրանսիան (եկամտի 12%-ը)։ Գործունեության շրջաններ․ Հյուսիսային Ամերիկա՝ եկամտի 46%-ը, 4400 օբյեկտ, 127,3 հազար աշխատակից, Եվրոպա՝ եկամտի 36%-ը, 14,900 օբյեկտ, 115.9 հազար աշխատակից, Այլ մարզեր՝ եկամուտների 18%-ը, 7700 օբյեկտ, 176,9 հազար աշխատակից։ Sodexo-ն զբաղեցրել է 762-րդ տեղը Forbes Global 2000-ի աշխարհի խոշորագույն հանրային ընկերությունների ցանկում 2023 թվականին։ Ծանոթագրություններ Արտաքին հղումներ Ընկերության պաշտոնական կայք Gift Pass նվեր վկայականներ Սննդի մատակարարում ռեստորանային անցագրերի միջոցով